Zondo hoor van 'gekonkel' agter toe deure by SAUK | Netwerk24
Deur Marelize Barnard 26 Februarie 2020 16:28
Lulama Mokhobo, 'n voormalige groephoof van die SAUK, het Woensdag voor die Zondo-kommissie getuig. Foto: Skermgreep
Dít was Woensdag die getuienis van Lulama Mokhobo, 'n voormalige groephoof van die SAUK, voor die Zondo-kommissie.
Volgens Mokhobo is sy uitgesluit uit geheime vergaderings wat deur Motsoeneng en Ellen Tshabalala, voormalige SAUK-raadsvoorsitter, gehou is.
Daar was twee kampe en inligting is van haar weerhou.
Mokhobo is gevra om onder meer te getuig oor die ooreenkoms wat die SAUK met MultiChoice aangegaan het.
Adjunkhoofregter Raymond Zondo, voorsitter van die kommissie, het aan Mokhobo gesê hy sal graag wil weet hoe dit gebeur het dat iemand buite die SAUK dalk kon dikteer wat binne die SAUK gebeur het.
Mokhobo se antwoord was die SAUK was vir jare lank 'n terrein van onenigheid.
Sy het gesê Motsoeneng het verskeie kere teenoor haar gespog dat hy in die president (oudpres. Jacob Zuma) se huis was en hoe naby hy aan die president is.
"Daar was ministers wat Motsoeneng kom sien het, dit was vreemd.. Daar was agendas en sabotasie," het Mokhobo getuig.
Die SAUK het in die verlede direksies gehad wat nie kon saamwerk nie. Dit het vir jare aangegaan.
Om die gety by die SAUK te verander, moes etiese mense aangestel word. Mense wat geensins sal vergeet wat die ware doel van die SAUK is nie, aldus Mokhobo.
Oor die kontrak met MultiChoice het sy gesê op 2 Julie 2013 was daar 'n vergadering van die SAUK se subkomitee oor finansies en verkryging waarop daar besluit is die ooreenkoms word goedgekeur, behalwe vir aspekte wat na 'n senior regskenner verwys moet word.
Hierop het Zondo gesê dit maak nie sin nie. "Hoe het die subkomitee aangeneem hy het die mag om die kontrak goed te keur?"
Hoe het die subkomitee aangeneem hy het die mag om die kontrak goed te keur?
Mokhobo het geantwoord dit is wat sy ook wou weet. Die regte prosedure sou wees vir die subkomitee om die ooreenkoms te ondersoek en dan met 'n aanbeveling na die direksie van die SAUK te gaan vir goedkeuring.
Sy sê die subkomitee het nie die mag gehad om die ooreenkoms goed te keur nie. Veral ook in ag genome dat dit 'n beleidsverandering omvat het wat selfs op ministeriële vlak oorweeg moes word.
Mokhobo het ook getuig oor die voormalige voorsitter, Tshabalala, en gesê hul verhouding was baie sleg. Dit was nie net dat hulle nie oor die weg gekom het nie, dit het dieper as dit gegaan.
Volgens Mokhobo het Tshabalala so ver gegaan en in 'n ministeriële vergadering gesê die SAUK het saamgestem dat daar nié dekodeerders gebruik gaan word met die digitalisering van televisiedienste nie.
Die direksie van die SAUK het nié so 'n besluit geneem nie en Tshabalala het hieroor gelieg vir die minister, voer Mokhobo aan.